Xirivella llança el major contracte de la seua història per a renovar el servei de neteja viària i recollida de residus
29 de novembre de 2024

L'Ajuntament de Xirivella ha dissenyat una licitació històrica per a la renovació del servei de neteja viària i recollida de residus en el municipi, amb un pressupost de quasi 29 milions d'euros. Aquest procés comença els seus tràmits administratius, obrint un termini de 30 dies perquè les empreses interessades presenten les seues propostes.  Per a l'alcaldessa, Paqui Bartual, aquest nou contracte, amb una vigència de 10 anys i una possible pròrroga d'un any, “permetrà reforçar i modernitzar la gestió la neteja viària i  dels residus urbans, incorporant importants millores per a optimitzar la qualitat i eficiència del servei, avançant així cap a un model de gestió més eficient i sostenible”.

Amb esta nova licitació, l'actual equip de govern mostra el seu compromís amb la sostenibilitat i el benestar dels seus ciutadans, responent a les necessitats actuals del municipi i suposa un repte financer i de gestió per a prioritzar la qualitat i eficiència en el tractament dels residus i la neteja viària.

Bartual assegura que amb aquesta nova situació “aconseguim regularitzar un servei que portava des del 2021 caducat, amb una estructura que, encara que funcional, requeria una actualització urgent”. La licitació permet adaptar el servei a les noves necessitats de Xirivella i a les noves lleis d'economia circular.

Millores del nou contracte

Entre les principals novetats del contracte es troba l'ampliació de l'escombratge mecanitzat, ara amb dos agranadores que estaran equipades amb sistemes de seguiment telemàtic, la qual cosa permetrà una supervisió en temps real i major control sobre la neteja en les àrees públiques. A més, s'implementaran serveis de neteja intensiva amb aigua a pressió en parcs i zones d'alta concurrència, amb una freqüència ampliada a huit jornades setmanals. L'aigualeig mecànic es veurà reforçat durant l'estiu, amb la incorporació d'una nova cisterna de camió, especialment destinada a mantindre els carrers nets en època estival i de menys pluges.

El contracte també estableix una major freqüència de neteja de contenidors, amb especial atenció als contenidors de residus orgànics. Esta millora respon a la necessitat d'assegurar condicions higièniques adequades, minimitzant les olors i garantint un entorn agradable en totes les zones del municipi.

Quant a la recollida de residus, el nou contracte permetrà una gestió optimitzada dels residus orgànics, amb un camió específic per a aquesta fracció que mantindrà una freqüència regular, incloent diumenges i festius. També es millorarà la recollida de cartó i plàstics en àrees residencials i comercials mitjançant un furgó específic, i s'implementarà un servei diferenciat per a la recollida d'aparells elèctrics i electrònics en col·laboració amb una empresa d'economia social, promovent així l'economia circular.

Una altra de les innovacions del contracte és la consolidació de l'ecoparc mòbil, que estarà disponible tres vegades per setmana en diversos punts de Xirivella per a la recollida de residus perillosos i xicotets. Així mateix, es mantindran serveis clau com la recollida de residus en mercats ambulants i esdeveniments especials, la qual cosa contribuirà a mantindre la neteja i l'ordre en aquests espais de gran afluència.

Finalment, s'afegiran també campanyes de sensibilització a la ciutadania i al comerç local sobre bones pràctiques en la gestió de residus i el model d'economia circular. “És fonamental que els nostres veïns i veïnes participen activament en la cura del seu entorn. La inclusió d'un educador ambiental acostarà aquest objectiu a la ciutadania, ajudant-nos a tots a construir una Xirivella més neta i sostenible”, va afegir l'alcaldessa.